b'\n_START_ARTICLE_\nSeksualna revolucija\n_START_PARAGRAPH_\nSeksualna revolucija (poznata i pod nazivom seksualno oslobo\xc4\x91enje) je izraz kojim se opisuju promjene dru\xc5\xa1tvenih pogleda i morala u odnosu na seksualnost karakteristi\xc4\x8dne za zapadni svijet tijekom 1960-ih i 1970-ih. U to su doba brojni dotada ignorirani, pre\xc5\xa1u\xc4\x87ivani ili odbacivani oblici seksualnosti postali prihva\xc4\x87eni u dru\xc5\xa1tvu kao "normalni". _NEWLINE_To se prvenstveno odnosi na alternative dotada\xc5\xa1njem heteroseksualnom monogamnom braku, odnosno legalizaciju homoseksualnosti, abortusa, kontracepcije, javne golotinje i pornografije.\n_START_SECTION_\nPregled\n_START_PARAGRAPH_\nFenomeni koji bi se mogli opisati izrazom "seksualna revolucija" su se, u ve\xc4\x87oj ili manjoj mjeri, doga\xc4\x91ali i u ranijim razdobljima, a sam izraz se prvi put pojavio kasnih 1920-ih  Me\xc4\x91utim, danas se izraz gotovo u pravilu odnosi na 1960-e i 1970-e. Pri tome se posebno nagla\xc5\xa1ava da je seksualna revolucija u tom obliku nastala kao posljedica ranijih trendova vezanih uz ekonomiju, politiku, odnosno razvoj nauke i tehnike, te specifi\xc4\x8dnih demografskih okolnosti u svijetu nakon drugog svjetskog rata._NEWLINE_Kao uzroci, odnosno katalizatori seksualne revolucije \xc4\x8desto se navodi napredak tehnologije i medicine u 20. stolje\xc4\x87u, uvo\xc4\x91enje \xc5\xbeenskog prava glasovanja, razvoj novih medija i relativni gospodarski napredak u kome je nova generacija baby boomera tradicionalne dru\xc5\xa1tvene norme smatrala prevladanima._NEWLINE_Pri svemu tome valja uzeti u obzir da je seksualna revolucija, s obzirom na razli\xc4\x8dite gospodarske i politi\xc4\x8dke okolnosti, imala razli\xc4\x8dite oblike i razli\xc4\x8ditu nagla\xc5\xa1enost u razli\xc4\x8ditim zemljama, pa \xc4\x8dak i u razli\xc4\x8ditim dijelovima nekih zemalja. Tako se npr. seksualna revolucija u Sjevernoj Europi odigrala uz daleko manje otpora u odnosu na konzervativne zemlje kao \xc5\xa1to su \xc5\xa0panjolska i Italija; u SAD je, pak, trendovi seksualne revolucije br\xc5\xbee prihva\xc4\x87eni u tradicionalno liberalnim sredinama poput San Francisca nego u ruralnom Utahu. Isto tako valja uzeti u obzir i da je prije same revolucije tradicionalni odnos prema seksualnosti, odnosno nekim njenim oblicima, bio "opu\xc5\xa1teniji" u katoli\xc4\x8dkim nego protestantskim zemljama i sredinama. _NEWLINE_Zakonske, dru\xc5\xa1tvene i moralne norme koje su prethodile seksualnoj revoluciji i koje zapravo predstavljaju njenu suprotnost, se obi\xc4\x8dno nazivaju viktorijanski moral ili viktorijanstvo, s obzirom da su u svom "naj\xc4\x8di\xc5\xa1\xc4\x87em" i najprepoznatljivijem obliku bile karakteristi\xc4\x8dne za Ujedinjeno Kraljevstvo u 19. stolje\xc4\x87u u doba vladavine kraljice Viktorije.\n_START_SECTION_\nNapredak znanosti u 20. stolje\xc4\x87u\n_START_PARAGRAPH_\nJedan od klju\xc4\x8dnih preduvjeta za po\xc4\x8detak seksualne revolucije je dramati\xc4\x8dan napredak medicine u 19. i prvoj polovici 20. stolje\xc4\x87a, a koji je svojim dostignu\xc4\x87ima u velikoj mjeri otklonio zdravstvene rizike koji su dotada slu\xc5\xbeili kao opravdavanje raznih dru\xc5\xa1tvenih tabua vezanih uz seksualnost. Tome se mo\xc5\xbee pridodati istovremeni napredak tehnologija, odnosno prirodnih znanosti, koje su potaknule i nove ideje u dru\xc5\xa1tvenim znanostima._NEWLINE_jedan od najpoznatijih primjera je Sigmund Freud \xc4\x8dije su ideje po\xc4\x8detkom 20. stolje\xc4\x87a popularizirale koncept seksualnosti, odnosno libida kao korijena sveg ljudskog pona\xc5\xa1anja.\n_START_SECTION_\nNapredak u borbi protiv spolnih bolesti\n_START_PARAGRAPH_\nSve do 20. stolje\xc4\x87a je jedan od najozbiljnjih zdravstvenih problema u vode\xc4\x87im zapadnim dr\xc5\xbeavama bila \xc5\xa1iroka rasprostranjenost spolno prenosivih bolesti, prije svega sifilisa; njegove te\xc5\xa1ke posljedice i neizlje\xc4\x8divost su od strane viktorijanskih moralista bile glavni argument za ograni\xc4\x8davanje seksualnosti, bilo da je rije\xc4\x8d o osudi promiskuiteta, bilo o mjerama za suzbijanje prostitucije. Moderna medicina je do 1870. uspjela klasificirati njegove simptome, ali do 1910. kada je prona\xc4\x91en salvarsan nije postojala efikasna metoda lije\xc4\x8denja. Krajem 1920-ih je, prona\xc4\x91en penicilin, a poslije njega i drugi antibiotici koji se od 1940-ih masovno i uspje\xc5\xa1no primjenjuju u svrhu lije\xc4\x8denja sifilisa, ali i drugih spolno prenosivih bolesti kao \xc5\xa1to je gonoreja. _NEWLINE_Osim napretka na polju medicine i farmakologije zahvaljuju\xc4\x87i i napretku kemijske industrije dovela je do razvitka materijala za proizvodnju modernih i u\xc4\x8dinkovitih kondoma, koji su od 1920-ih po\xc4\x8dinju masovno rabiti kao naju\xc4\x8dinkovitije sredstvo  prevencije spolno prenosivih bolesti. _NEWLINE_Do kraja 1970-ih se, zahvaljuju\xc4\x87i profilakti\xc4\x8dkim mjerama, kao i napretku medicine i farmakologije, u zapadnom svijetu po\xc4\x8deo pro\xc5\xa1irilo mi\xc5\xa1ljenje kako su spolno prenosivespolno prenosivih bolesti bolesti kao uzro\xc4\x8dnik smrti ili invaliditeta stvar pro\xc5\xa1losti i da u najgorem slu\xc4\x8daju predstavljaju sitniju neugodnost koja nikoga ne bi trebala odvratiti od promiskuitetnog \xc5\xbeivotnog stila. Takvi stavovi su se djelomi\xc4\x8dno po\xc4\x8deli mijenjati tek po\xc4\x8detkom 1980-ih sa pandemijom AIDS-a.\n_START_SECTION_\nNapredak u kontroli ra\xc4\x91anja\n_START_PARAGRAPH_\nUz spolne bolesti, jedan od glavnih argumenata protiv "slobodnog" sno\xc5\xa1aja u viktorijanskim dru\xc5\xa1tvima su bile ne\xc5\xbeeljene trudno\xc4\x87e. One su sa sobom donosile niz problema kako za same trudnice - nepotrebni zdravstveni rizici, gubitak zaposlenja, dru\xc5\xa1tvena stigma - tako i za dru\xc5\xa1tva, kojima su ne\xc5\xbeeljena djeca donosila nepotreban tro\xc5\xa1ak, bilo neposredno kroz njihovo zbrinjavanje u javnim siroti\xc5\xa1tima, bilo posredno kroz pove\xc4\x87ane stope kriminala i drugih oblika dru\xc5\xa1tvene patologije. Sve do pojave modernih oblika kontrole ra\xc4\x91anja, metoda kojima su se dru\xc5\xa1tva nastojala boriti protiv ne\xc5\xbeeljene trudno\xc4\x87e su se svodile na represivne mjere s ciljem da obeshrabre i ograni\xc4\x8de seksualnost i njeno upra\xc5\xbenjavanje kod "neiskusne" omladine. To se prvenstveno odnosilo na zakonsko sankcioniranje tabua protiv svih oblika seksualnosti izvan tradicionalnih judeokr\xc5\xa1\xc4\x87anskih normi, a \xc5\xa1to se pogotovo odnosilo na predbra\xc4\x8dni sno\xc5\xa1aj._NEWLINE_Tradicionalni brak kao jedina dru\xc5\xa1tveno po\xc5\xbeeljna alternativa je, pak mogao biti samo djelomi\xc4\x8dno rje\xc5\xa1enje tog problema, jer su se i bra\xc4\x8dni parovi tako\xc4\x91er morali suo\xc4\x8davati s ne\xc5\xbeeljenim trudno\xc4\x87ama i uz njih vezanim ekonomskim i socijalnim posljedicama. Stoga se u zapadnim dru\xc5\xa1tvima jo\xc5\xa1 od po\xc4\x8detka 20. stolje\xc4\x87a po\xc4\x8dinju postupno uvoditi nove metode kontrole ra\xc4\x91anja. Ispo\xc4\x8detka u tu svrhu slu\xc5\xbee dijafragme i kontracepcijska spirale kod \xc5\xbeena, odnosno kondomi kod mu\xc5\xa1karaca. Od 1940-ih, pak, primjena antibiotika u lije\xc4\x8denju infekcija po\xc4\x8dinje postupno otklanjati jedan od glavnih zdravstvenih rizika kod abortusa, u\xc4\x8diniv\xc5\xa1i je jednom od popularnih metoda za otklanjanje ne\xc5\xbeeljene trudno\xc4\x87e. _NEWLINE_Svi ti trendovi su svoj vrhunac dobili godine 1960. kada je u SAD tamo\xc5\xa1nja Uprava za hranu i lijekove odobrila uporabu Enovida - prve kontracepcijske tablete. Ona je imala mo\xc5\xbeda najdramati\xc4\x8dniji u\xc4\x8dinak i jedan od najva\xc5\xbenijih katalizatora seksualne revolucije, s obzirom da je \xc5\xbeenama omogu\xc4\x87ila da na relativno jednostavan, zdravstveno siguran i diskretan na\xc4\x8din sprije\xc4\x8de ne\xc5\xbeeljene trudno\xc4\x87e, odnosno prakticiraju sno\xc5\xa1aj neograni\xc4\x8den dotada\xc5\xa1njim zdravstvenim obzirima i s njima vezanim dru\xc5\xa1tvenim normama. Kontracepcivne tablete su se 1960-ih i 1970-ih pro\xc5\xa1irile po ve\xc4\x87ini zapadnih dr\xc5\xbeava, te je to jedan od razloga za\xc5\xa1to se za razdoblje seksualne revolucije \xc4\x8desto rabi i izraz "Doba pilule".\n_START_SECTION_\nDru\xc5\xa1tvene promjene pred drugu polovicu 20. stolje\xc4\x87a\n_START_PARAGRAPH_\nUz napredak tehnologije, va\xc5\xbean faktor za po\xc4\x8detak seksualne revolucije bile su i dru\xc5\xa1tvene - politi\xc4\x8dke i kulturne - promjene koje su karakterizirale zapadne zemlje u 20. stolje\xc4\x87u. To se prvenstveno na ubrzani trend urbanizacije, pojavu novih ideologija i dru\xc5\xa1tvenih pokreta koji su dovodili u pitanje dotada\xc5\xa1nje vrijednosti, tehnologija koja je omogu\xc4\x87ila nove oblike \xc5\xbeivotnog stila te dva svjetska rata \xc4\x8diji su efekti tako\xc4\x91er pospje\xc5\xa1ili gore navedene trendove.\n_START_SECTION_\nSlabljenje tradicionalnih autoriteta\n_START_PARAGRAPH_\nIndustrijska revolucija je dovela do intenzivne urbanizacije brojnih zapadnih dru\xc5\xa1tava i brojnog doseljenja dotada\xc5\xa1njeg ruralnog stanovni\xc5\xa1tva u nove, brzo rastu\xc4\x87e gradove. U velikom broju slu\xc4\x8dajeva se ispostavilo da za njih nisu prikladni tradicionalni oblici dru\xc5\xa1tvene organizacije, karakteristi\xc4\x8dni za male ruralne zajednice, isto kao i na njima temeljeni oblici dru\xc5\xa1tvenog morala. U gradovima, pogotovo velikima, pojedinci su se lak\xc5\xa1e mogli "utopiti u masu", odnosno ignorirati dotada\xc5\xa1nje norme prakticiraju\xc4\x87i nonkonformisti\xc4\x8dke \xc5\xbeivotne stilove. Razvitak transportne tehnologije, ali i politi\xc4\x8dke promjene u smjeru uklanjanja institucionalne neravnopravnosti me\xc4\x91u slojevima, omogu\xc4\x87ili su ve\xc4\x87u dru\xc5\xa1tvenu mobilnost i individualizam._NEWLINE_Sve je to za posljedicu imalo postupno slabljenje i nestanak dotada\xc5\xa1njih autoriteta, bilo da je rije\xc4\x8d o religijskim organizacijama ili o dr\xc5\xbeavnim institucijama, uklju\xc4\x8duju\xc4\x87i \xc5\xa1kolu i vojsku. Od polovice 20. stolje\xc4\x87a one su imale sve manje mogu\xc4\x87nosti pojedincima nametati svoje seksualne norme.\n_START_SECTION_\nSvjetski ratovi\n_START_PARAGRAPH_\nSlabljenju tradicionalnih autoriteta, ali i dotada\xc5\xa1njih dru\xc5\xa1tvenih normi su u mnogome pridonijeli i Prvi i Drugi svjetski rat i njihove poslijedice na dru\xc5\xa1tva vode\xc4\x87ih svjetskih zemalja. U njima su se po prvi put rabile masovne vojske uglavnom mladih osoba \xc4\x8dija se sklonost prema prakticiranju seksa nije mogla ograni\xc4\x8diti tradicionalnim oblicima vojne discipline, a \xc5\xa1to je od samog po\xc4\x8detka priznao i samo vojno vodstvo. Tako se kori\xc5\xa1tenje kondoma me\xc4\x91u op\xc4\x87om populacijom pro\xc5\xa1irilo upravo iz vojske \xc4\x8dijim su se pripadnicima dijelili kondomi u svrhu za\xc5\xa1tite od spolnih bolesti. Vojske tada\xc5\xa1njeg doba su u nastojanju odr\xc5\xbeavanja borbenog morala u pravilu imale daleko tolerantniji stav prema prostituciji i distribuciji pornografskog materijala me\xc4\x91u njihovim pripadnicima._NEWLINE_U pozadini zemalja zahva\xc4\x87enim ratom odlazak velikog broja mu\xc5\xa1karaca u vojsku je naglo otvorio brojna radna mjesta \xc5\xbeenama te tako stvorio uvjete da se \xc5\xbeene po\xc4\x8dnu smatrati ravnopravnim mu\xc5\xa1karcima prvo u politi\xc4\x8dkom, a kasnije i u ekonomskom smislu. Time su se stvorili institucionalni uvjeti da se u godinama iza drugog svjetskog rata po\xc4\x8dnu odbacivati tradicionalne rodne uloge mu\xc5\xa1karaca i \xc5\xbeena te da se i \xc5\xbeenama prizna pravo da sudjeluju kao ravnopravni subjekti u seksualnim odnosima.\n_START_SECTION_\nNove ideologije i dru\xc5\xa1tveni pokreti\n_START_PARAGRAPH_\nUz ekonomske, tehnolo\xc5\xa1ke i politi\xc4\x8dke promjene seksualnu revoluciju su pospje\xc5\xa1ile i nove ideologije, pokreti i teorije koje su po\xc4\x8detkom 20. stolje\xc4\x87a svaka na svoj na\xc4\x8din, dovodile u pitanje dotada\xc5\xa1nji seksualni moral._NEWLINE_Pri tome se naj\xc4\x8de\xc5\xa1\xc4\x87e navode lijeve ideologije kao \xc5\xa1to je marksizam, odnosno autori koji su Freudove ideje poku\xc5\xa1ali povezati s projektima dru\xc5\xa1tvene transformacije na osnovu anarhizma (Otto Gross) ili marksizma (Wilhelm Reich)._NEWLINE_U odredenim slu\xc4\x8dajevima ideolo\xc5\xa1ku osnovu budu\xc4\x87e seksualne revolucije mo\xc5\xbee prona\xc4\x87i i me\xc4\x91u fenomenima koji se danas tradicionalno povezuju uz desnicu. Tako se koncept kontrole ra\xc4\x91anja u SAD od strane Margaret Sanger temelji na kontroverznom konceptu eugenike, a i pojedini aspekti slu\xc5\xbebene fa\xc5\xa1isti\xc4\x8dke ideologije 1920-ih i 1930-ih su imali tolerantniji stav prema seksualnosti od dotada\xc5\xa1njih normi (za \xc5\xa1to kao primjer mo\xc5\xbee poslu\xc5\xbeiti nacisti\xc4\x8dko promoviranje \xc5\xbeenskog promiskuiteta u svrhu ra\xc4\x91anja \xc5\xa1to ve\xc4\x87eg broja "zdrave arijevske" djece).\n_START_SECTION_\nBaby boom generacija\n_START_PARAGRAPH_\nKlju\xc4\x8dni faktor za po\xc4\x8detak seksualne revolucije bilo je to da je 1960-ih do\xc5\xa1lo do sazrijevanje tzv. Baby boom generacije, ro\xc4\x91ene u godinama neposredno nakon zavr\xc5\xa1etka drugog svjetskog rata. U SAD i nekim  Zapadnoj Europi je tada do\xc5\xa1lo do naglog porasta novoro\xc4\x91ene djece, a sve do 1973. godine i naftnog \xc5\xa1oka se u njima bilje\xc5\xbeio dotada nezapam\xc4\x87eni porast \xc5\xbeivotnog standarda. Kada su baby boomeri sredinom i po\xc4\x8detkom 1960-ih po\xc4\x8deli sticati punoljetnost i postajati koliko-toliko ravnopravni \xc4\x8dlanovi tada\xc5\xa1njih dru\xc5\xa1tava, postao je vidljiv o\xc5\xa1tar generacijski jaz izme\xc4\x91u njih i njihovih roditelja, a koji se prvenstveno o\xc4\x8ditavao u razli\xc4\x8ditim dru\xc5\xa1tvenim vrijednostima. Mladi baby boomeri su odrasli, a da u ve\xc4\x87ini slu\xc4\x8dajeva nisu iskusili siroma\xc5\xa1tvo i stradanja koji je njihove roditelje za vrijeme rata i Velike ekonomske krize okrenuo skromnosti, \xc5\xa1tednji i drugim konzervativnim vrijednostuma. Kod baby boomera je, pak, odrastanje u doba prosperiteta dovelo do odbacivanja tradicionalnih vrijednosti, i prihva\xc4\x87anja hedonizma u obliku "novih", "alternativnih" i antiestablishmentskih oblika ispoljavanja seksualnosti i stavova prema tim fenomenima. Brojnost baby boomera je do sredine 1970-ih u mnogim zemljama njihove dotada "revolucionarne" stavove u\xc4\x8dinilo ve\xc4\x87inskim i dijelom tzv. srednje struje.\n_START_SECTION_\nManifestacije seksualne revolucije\n_START_PARAGRAPH_\nIako se po\xc4\x8detak seksualne revolucije tradicionalno vezuje uz 1960. godinu i SAD, neki od njenih oblika, odnosno manifestacija, datiraju iz ranijih razdoblja, odnosno tek su ih specifi\xc4\x8dne okolnosti 1960-ih dovele pod zajedni\xc4\x8dki nazivnik. Tako se u nekim krugovima po\xc4\x8detkom seksualne revolucije smatraju godine 1948. i 1953. kada je skupina ameri\xc4\x8dkih znanstvenika na \xc4\x8delu sa Alfredom Kinseyem objavio znamenite Kinseyejeve izvje\xc5\xa1taje koji su izazvali senzaciju svojim dovo\xc4\x91enjem u pitanje dotada uvrije\xc5\xbeenih stavova o ljudskoj seksualnosti, odnosno u mnogo \xc4\x8demu legitimirali otvorene rasprave na tu temu. Iste godine je, pak, iza\xc5\xa1ao i prvi broj \xc4\x8dasopisa Playboy koji je svojim prikazom seksualnosti u mnogo \xc4\x8demu oblikovao op\xc4\x87edru\xc5\xa1tvene stavove u kasnijim desetlje\xc4\x87ima.\n_START_SECTION_\nStjecanje reproduktivnih prava \xc5\xbeena\n_START_PARAGRAPH_\nU gotovo svim zapadnim zemljama je neposredno nakon drugog svjetskog rata uvedeno \xc5\xbeensko pravo glasa, a \xc4\x8dime su u najve\xc4\x87em broju slu\xc4\x8dajeva, ostvareni ciljevi tzv. feminizma prvog vala. Me\xc4\x91utim, formalna politi\xc4\x8dko-pravna ravnopravnost je u brojnim slu\xc4\x8dajevima kaskala za ekonomskom ravnopravno\xc5\xa1\xc4\x87u, pri \xc4\x8demu se izlo\xc5\xbeenost ne\xc5\xbeeljenim trudno\xc4\x87ama smatrala ozbiljnom, a \xc4\x8desto i nnepremostivom preprekom za stjecanje posla i napredovanje u karijeri. Stoga se seksualna revolucija vezuje i uz tzv. feminizam drugog vala koji je 1960-ih i 1970-ih inzistirao na konceptu reproduktivnih prava \xc5\xbeena, odnosno izbora da odlu\xc4\x8duju \xc5\xbeele li imati djecu ili ne. Ve\xc4\x87ina zapadnih zemalja je u tom periodu legalizirala razne oblike kontracepcije (prvo za udane, a potom sve ostale \xc5\xbeene), a potom i abortusa. Takva reporduktivna prava su za posljedicu imala smanjenje broja ne\xc5\xbeeljenih trudno\xc4\x87a, ali isto tako i ne\xc5\xbeeljenih brakova, pa i pad nataliteta u odnosu na ranija razdoblja.\n_START_SECTION_\nDekriminalizacija alternativnih oblika seksualnosti\n_START_PARAGRAPH_\nU nekim zemljama zapadnog svijeta je viktorijanski moral bio ne samo predmetom dru\xc5\xa1tvenih, nego je bio kodificiran i u zakonske norme koje su razli\xc4\x8dita odstupanja od seksualne prakse propisane judeokr\xc5\xa1\xc4\x87anskim kanonom tretirala kao krivi\xc4\x8dna djela. Tako su se, naj\xc4\x8de\xc5\xa1\xc4\x87e pod izrazima kao \xc5\xa1to su sodomija ili blud sankcionirale razni oblici seksualnih aktivnosti, od homoseksualnosti preko preljuba, pa \xc4\x8dak i oralni seks me\xc4\x91u heteroseksualnim bra\xc4\x8dnim partnerima. U mnogim zemljama je, pak, nastojanje da se sa\xc4\x8duva brak kao temelj viktorijanskog dru\xc5\xa1tva dovelo do ozbiljnih zakonodavnih prepreka za razvod, a u nekim zemljama, pogotovo katoli\xc4\x8dkim, nije postojao gra\xc4\x91anski brak, a samim time ni mogu\xc4\x87nost razvoda._NEWLINE_Iako se trendovi liberalizacije zakonodavstva u odnosu na ljudsku seksualnost mogu bilje\xc5\xbeiti jo\xc5\xa1 od 1940-ih (kada je u \xc5\xa0vedskoj dekriminalizirana homoseksualnost), tek od kraja 1960-ih, pod pritiskom baby boomera, ali i zbog spoznaje da se represivni zakoni ne mogu u\xc4\x8dinkovito primjenjivati, dolazi do njihovog postupno napu\xc5\xa1tanja. U slu\xc4\x8daju homoseksualnosti je po\xc4\x8detkom 1970-ih tom procesu doprinijelo i napu\xc5\xa1tanje dotada uvrije\xc5\xbeenog stava da taj fenomen predstavlja mentalni poreme\xc4\x87aj. Nakon Stonewallske pobune, 1969. godine po\xc4\x8delo se sa osnivanjem ve\xc4\x87eg broja organizacija za prava gejeva i lezbijki, kao i sa otvorenijim radom na promociji prava LBGT osoba. Mnoge dr\xc5\xbeave, pak, liberaliziraju svoja zakonodavstva u smislu da se brak u mnogim detaljima izjedna\xc4\x8duje sa vanbra\xc4\x8dnim zajednicama. Dotada proskribirana pona\xc5\xa1anja vezana uz seks se ili legaliziraju ili dekriminaliziraju, pa tako npr. javna golotinja ili javna seksualna aktivnost prestaje biti krivi\xc4\x8dno djelo protiv "moralnih osnova dru\xc5\xa1tva" te se tretira tek kao prekr\xc5\xa1aj protiv javnog reda i mira.\n_START_SECTION_\nSeksualno obrazovanje\n_START_PARAGRAPH_\nJedna od karakteristika seksualne revolucije bila je i u nastojanju da se radikalni prekid s ranijim, konzervativnim tretmanom seksualnosti iska\xc5\xbee i kroz pribli\xc5\xbeavanje dotada tabuizirane seksualnosti \xc5\xa1iroj javnosti. U odnosu na mla\xc4\x91e generacije se po\xc4\x8dinje javljati koncept tzv. seksualnog odgoja, odnosno nastojanja da djeca i adolescenti ve\xc4\x87 prije samog seksualnog sazrijevanja imaju odre\xc4\x91ena znanja koja bi im mogla pomo\xc4\x87i da se suo\xc4\x8de sa izazovima vlastite seksualnosti. U tome su se uz pedagoge i dru\xc5\xa1tvene aktiviste po\xc4\x8deli anga\xc5\xbeirati i prosvjetni radnici, pa se odre\xc4\x91eni oblici seksualnog odgoja pojavljuju u \xc5\xa1kolama._NEWLINE_Istovremeno se pojavljuje i koncept seksualnog obrazovanja za odrasle, odnosno nastojanja da se i ve\xc4\x87 sazrijelim mu\xc5\xa1karcima i \xc5\xbeenama omogu\xc4\x87i pobolj\xc5\xa1ati kvaliteta seksualnog \xc5\xbeivota. U tu je svrhu 1960-ih i 1970-ih popularnost stekao koncept seksualnih priru\xc4\x8dnika, odnosno knjiga koje \xc4\x8ditateljima daju niz savjeta kako da pobolj\xc5\xa1aju svoj seksualni \xc5\xbeivot. Me\xc4\x91u najpopularnijim priru\xc4\x8dnicima iz tog rzdoblja se navodi Human Sexual Response para Masters i Johnson iz 1966. te ilustrirani priru\xc4\x8dnik The Joy of Sex iz 1972. godine.\n_START_SECTION_\nKraj cenzure seksualnog sadr\xc5\xbeaja u knji\xc5\xbeevnosti, umjetnosti i medijima\n_START_PARAGRAPH_\nIako su erotski sadr\xc5\xbeaji u ve\xc4\x87oj ili manjoj mjeri prisutni tijekom cijele povijesti zapadne kulture, u viktorijansko doba su bili predmetom cenzure, pa su tako mnoga knji\xc5\xbeevna i umjetni\xc4\x8dka djela koja su, prema mi\xc5\xa1ljenju viktorijanaca bila "razvratna" i "nemoralna" bila zabranjivana ili objavljivana u "pro\xc4\x8di\xc5\xa1\xc4\x87enom" obliku. Tada se smatralo kako je nastojanje da se o\xc4\x8duva javni moral, odnosno djeca i omladina za\xc5\xa1titi od "neprimjerenih" sadr\xc5\xbeaja va\xc5\xbenija od slobode izra\xc5\xbeavanja. Zbog svega toga su djela erotskog, odnosno eksplicitno seksualnog sadr\xc5\xbeaja desetlje\xc4\x87ima postojala u ilegali, odnosno imala status pornografije, bilo da je rije\xc4\x8d o knji\xc5\xbeevnim djelima, ilustracijama, fotografijama ili filmovima. _NEWLINE_1960-ih se u SAD, a u nekim dr\xc5\xbeavama jo\xc5\xa1 i ranije, bilje\xc5\xbei postupno napu\xc5\xa1tanje cenzure i naglo labavljenje njenih kriterija kada je u pitanju pisana rije\xc4\x8d. U SAD se kao klju\xc4\x8dnim trenucima tog procesa smatraju sudski procesi kojima su izme\xc4\x91u 1965. i 1973. su legalizirane necenzurirane verzije Ljubavnik Lady Chatterley,  Jar\xc4\x8deva obratnica i Fanny Hill. U Ujedinjenom Kraljevstvu je Ljubavnik Lady Chatterley legalizirana sudskom presudom 1963. i taj se datum tradicionalno smatra po\xc4\x8detkom seksualne revolucije u toj zemlji, kao i Burnih \xc5\xa1ezdesetih. _NEWLINE_Puritanski standardi prikaza seksualnosti - bilo implicitne, bilo eksplicitne - su na\xc4\x8deti jo\xc5\xa1 1940-ih i 1950-ih. Na filmu se kao svojevrsni po\xc4\x8detak seksualne navodi 1951. godine kada je \xc5\xa1vedski redatelj Arne Mattson u filmu Plesala je jedno ljeto snimio scene \xc5\xbeenske golotinje, a slijedio ga Ingmar Bergman sa svojim filmom Ljetovanje sa Monicom. Godine 1956. je Brigitte Bardot postala jedan od seks simbola svog vremena sa filmom I Bog stvori \xc5\xbeenu gdje se u jednoj sceni njen lik sun\xc4\x8da gola. Nakon toga se postupno golotinja po\xc4\x8dela postajati "normalni" sadr\xc5\xbeaj igranih filmova; u SAD, odnosno Hollywoodu, se to dogodilo 1966. kada je napu\xc5\xa1ten dotada\xc5\xa1nji represivni Haysov kodeks. Nakon toga su se u igrane filmove po\xc4\x8deli uvoditi i mu\xc5\xa1ka golotinja, potom simulirani, a u nekim rijetkim slu\xc4\x8dajevima 1970-ih \xc4\x8dak i nesimulirani seks._NEWLINE_Uz taj proces je uporedo tekla postepena legalizacija pornografije. U Danskoj su pornografski sadr\xc5\xbeaji legalizirani krajem 1960-ih, dok je u drugim zemljama taj proces i\xc5\xa1ao sporije, preko \xc4\x8dasopisa za mu\xc5\xa1karce i kabaretskih (striptiz) predstava \xc4\x8dija je glavna atrakcija bila \xc5\xbeenska golotinja, pa preko sadr\xc5\xbeaja sa simuliranom seksualnom aktivno\xc5\xa1\xc4\x87u (tzv. softcore pornografija) do nesimulirane (hardcore) pornografije. Godine 1972. u SAD je prvi put javno prikazan pornografski film Duboko grlo, koji je taj \xc5\xbeanr izvukao iz poluilegalnog geta i izazvao veliko zanimanje javnosti, odnosno fenomen poznat kao porno chic.\n_START_SECTION_\nKraj seksualne revolucije\n_START_PARAGRAPH_\nDio teoreti\xc4\x8dara smatra kako je seksualna revolucija proces koji, zapravo, nije nikada zavr\xc5\xa1io, odnosno traje do dana\xc5\xa1njeg dana. Drugi teoreti\xc4\x8dari smatraju da je on, makar u svom najintenzivnijem i najo\xc4\x8diglednijem obliku, zavr\xc5\xa1io po\xc4\x8detkom 1980-ih godina. Kao razlozi za kori\xc5\xa1tenje tog datuma se \xc4\x8desto navodi Reaganova revolucija u SAD i analogni procesi u drugim zemljama koji su doveli do svojevrsne renesanse konzervativizma. Ipak, daleko \xc4\x8de\xc5\xa1\xc4\x87i razlog zbog koga je seksualna revolucija prestala jest pandemija AIDS-a, a koja je svoje posljedice imala u daleko negativnijem stavu prema "nesputanoj" seksualnosti, pogotovo kada je u pitanju promiskuitet, u odnosu na 1970-e. Negativnom stavu prema seksualnoj revoluciji i nekim njenim dostignu\xc4\x87ima u tom periodu su svoj obol dale i radikalne feministkinje, po \xc4\x8dijem mi\xc5\xa1ljenju su novoste\xc4\x8dene seksualne slobode samo jedan od trikova patrijarhata s ciljem da se \xc5\xbeene dr\xc5\xbei u pokornosti. Zbog toga se razdoblje 1980-ih ponekad nazivao i seksualnom kontrarevolucijom.\n_START_SECTION_\nSeksualna revolucija u biv\xc5\xa1oj Jugoslaviji\n_START_PARAGRAPH_\nIako SFRJ nije pripadala zapadnom svijetu, u njoj su se 1960-ih i 1970-ih bilje\xc5\xbeili fenomeni koji se nedvosmisleno mogu opisati kao seksualna revolucija. Kao razlozi za to se mogu navesti nastojanje tada\xc5\xa1njih komunisti\xc4\x8dkih vlasti da svoj re\xc5\xbeim vlastitoj, ali i zapadnoj, javnosti prika\xc5\xbeu kao "opu\xc5\xa1teniji" odnosno manje rigidan u odnosu na Isto\xc4\x8dni blok, odnosno da se prilagode turistima iz zapadnih zemalja._NEWLINE_U tom smislu se jo\xc5\xa1 u drugoj polovici 1960-ih mo\xc5\xbee bilje\xc5\xbeiti liberalniji pristup erotskim sadr\xc5\xbeajima u jugoslavenskim igranim filmovima, uklju\xc4\x8duju\xc4\x87i scene \xc5\xbeenske golotinje; u svemu tome je mo\xc5\xbeda najdalje oti\xc5\xa1ao Du\xc5\xa1an Makavejev godine 1971. s filmom WR: Misterije organizma koji je strpan u bunker manje zbog eskplicitnih scena seksa, a vi\xc5\xa1e zbog politi\xc4\x8dkih kontroverzi. S druge strane se u jugoslavenskoj kinematografiji 1970-ih bilje\xc5\xbei trend komercijalizacija, pa scene \xc5\xbeenske golotinje ili eskplicitnog seksa postaju gotovo obavezni sadr\xc5\xbeaj jugoslavenskih igranih filmova. U isto vrijeme se u jugoslavenskim kino-dvoranama po\xc4\x8dinju prikazivati i erotski, odnosno soft core pornografski filmovi, uglavnom iz tada\xc5\xa1nje Zapadne Njema\xc4\x8dke i Italije._NEWLINE_Po\xc4\x8detkom 1970-ih u SFRJ po\xc4\x8dinju izdavati i prvi \xc4\x8dasopisi za mu\xc5\xa1karce kao \xc5\xa1to su zagreba\xc4\x8dki Start i beogradski Zum reporter. U njima su se, po uzoru na sli\xc4\x8dne \xc4\x8dasopise na Zapadu, osim erotskih fotografija objavljuju i prakti\xc4\x8dni savjeti o seksu, odnosno erotska knji\xc5\xbeevnost.\n_START_SECTION_\nPosljedice seksualne revolucije\n_START_PARAGRAPH_\nO posljedicama seksualne revolucije postoje razli\xc4\x8dita mi\xc5\xa1ljenja, s obzirom na razli\xc4\x8dita iskustva u razli\xc4\x8ditim zemljama, kao i na razli\xc4\x8dite ideolo\xc5\xa1ke perspektive s kojih se promatraju ti doga\xc4\x91aji. Ta se mi\xc5\xa1ljenja mogu podijeliti na pozitivna i negativna._NEWLINE_Seksualnu revoluciju obi\xc4\x8dno pozitivno uglavnom ocjenjuju teoreti\xc4\x8dari lijeve, liberalne ili libertarijanske orijentacije. Pri tome se kao glavni argument navodi da je njome otklonjen posljednja prepreke koje su suvremenim liberalnim demokracijama prije\xc4\x8dile ostvarenje ideala o slobodi izra\xc5\xbeavanja, odnosno slobodi pojedinca. Dio teoreti\xc4\x8dara smatra da su se sa seksualnom revolucijom u ve\xc4\x87oj mjeri ostvarili i feministi\xc4\x8dki ideali o ravnopravnosti spolova. Nestanak seksualnih tabua se tuma\xc4\x8di kao otklanjanje bitnog uzroka pojedina\xc4\x8dne i kolektivne frustracije u dru\xc5\xa1tvu, odnosno fokusiranje pa\xc5\xbenje dru\xc5\xa1tva na "prave" probleme ekonomske i politi\xc4\x8dke prirode._NEWLINE_Kriti\xc4\x8dari seksualne revolucije obi\xc4\x8dno dolaze iz konzervativnih krugova, te smatraju kako je ona u mnogo \xc4\x8demu potkopala temelje zapadnog svijeta promoviraju\xc4\x87i hedonizam, odnosno lagodni \xc5\xbeivot bez odgovornosti. Seksualnoj revoluciji se pripisuje drasti\xc4\x8dan pad nataliteta i demografska kriza koja suvremene zapadne zemlje \xc4\x8dini ranjivim u odnosu na pritiske iz islamskih i dr\xc5\xbeava Tre\xc4\x87eg svijeta koje kroz seksualnu revoluciju nisu pro\xc5\xa1le. Dio kritizira seksualnu revoluciju sa ljevi\xc4\x8darskih, odnosno feministi\xc4\x8dkih pozicija, smatraju\xc4\x87i da je seksualna revolucija samo poslu\xc5\xbeila u\xc4\x8dvr\xc5\xa1\xc4\x87enju establishmenta kroz jeftinu zabavu i \xc5\xbeene svela na seksualne objekte.\n_START_SECTION_\nKritika koncepta seksualne revolucije\n_START_PARAGRAPH_\nSeksualna revolucija je ve\xc4\x87 du\xc5\xbee vremena kao sam koncept predmet kritika, odnosno osporavanja od strane teoreti\xc4\x8dara koji smatraju da uop\xc4\x87e nije rije\xc4\x8d o "posebnom" ili "epohalnom" doga\xc4\x91aju. Teoreti\xc4\x8dari koji se oslanjaju na Herberta Marcusea osporavaju revolucionarnost promjena 1960-ih i 1970-ih, smatraju\xc4\x87i da je njima zapravo establi\xc5\xa1ment samo sankcionirao "senzualno otpu\xc5\xa1tanje" kako bi upotpunio porobljavanje na instiktivnoj razini._NEWLINE_Drugi teoreti\xc4\x8dari, pak, osporavaju seksualnu revoluciju s obzirom na eurocentri\xc4\x8dnost koncepta, odnosno smatraju kako je rije\xc4\x8d tek o jednom od fenomena koji mnogo puta bilje\xc5\xbeio u svjetskoj historiji.'